b'\n_START_ARTICLE_\nJunkers Ju 87\n_START_SECTION_\nZgodovina\n_START_PARAGRAPH_\n\xc5\xa0tuka je nastala leta 1933, na zahtevo tedaj \xc5\xa1e tajnega nem\xc5\xa1kega vojnega letalstva Luftwaffe, po vzorcu starega \xc5\xa1vedskega Junkersa iz leta 1928. Novega strmoglavca je najbolj zagovarjal Ernst Udet, minister za letalsko proizvodnjo rajha (do smrti leta 1941). Na obisku v ZDA se je navdu\xc5\xa1il nad strmoglavci ameri\xc5\xa1ke mornarice in nad v Evropi tedaj \xc5\xa1e neznanim na\xc4\x8dinom strmoglavega bombardiranja. Tako je Ju 87 postal nekak\xc5\xa1no nem\xc5\xa1ko daljinsko topni\xc5\xa1tvo, ki naj bi napredujo\xc4\x8di kopenski vojski pomagalo uni\xc4\x8devati cilje na boji\xc5\xa1\xc4\x8du in v bli\xc5\xbenjem zaledju. Pri tem so morali biti piloti \xc5\xa1tuk zelo natan\xc4\x8dni, saj so morali ve\xc4\x8dkrat odvre\xc4\x8di bombe le kak\xc5\xa1nih sto metrov pred svojimi \xc4\x8detami.\n_START_SECTION_\nZasnova\n_START_PARAGRAPH_\nZna\xc4\x8dilnosti \xc5\xa1tuke so bile zajetne \xc2\xbbhla\xc4\x8de\xc2\xab\xc2\xa0oziroma aerodinami\xc4\x8dni pokrovi neuvla\xc4\x8dljivega podvozja ter negativno galebje krilo. Krilo je imelo po vsej dol\xc5\xbeini zna\xc4\x8dilno Junkersovo pomo\xc5\xbeno zakrilce, ki je opravljalo vlogo krilc in zakrilc hkrati. Pod krilom so bile name\xc5\xa1\xc4\x8dene \xc5\xa1e aerodinami\xc4\x8dne zavore - nepogre\xc5\xa1ljive za strmoglavljanje. Funkcija teh zavor je bila zmanj\xc5\xa1anje hitrosti pri skoraj navpi\xc4\x8dnem strmoglavljanju. S tem je bilo pilotu omogo\xc4\x8deno la\xc5\xbeje in predvsem natan\xc4\x8dnej\xc5\xa1e merjenje pri usmerjanju bombe. Petsto kilogramov te\xc5\xbeka bomba je bila name\xc5\xa1\xc4\x8dena pod trupom na posebnem obe\xc5\xa1alniku. Po spro\xc5\xbeitvi se je zavrtela tako, da ni mogla zadeti vrte\xc4\x8dega se propelerja skoraj navpi\xc4\x8dno postavljenega letala. Pri strmoglavem poletu je pilot na dolo\xc4\x8deni vi\xc5\xa1ini zasli\xc5\xa1al prediren pisk. To je bil znak, da mora odvre\xc4\x8di bombo in se izvle\xc4\x8di iz strmoglavega leta. \xc5\xa0tuka je bila tudi opremljena z novim izumom nem\xc5\xa1kega vojnega letalstva - sireno, imenovano tudi jerihonska tromba. Poganjal jo je majhen propeler(\xc4\x8dek) na zgornjem delu levega kolesa in je bila namenjena ustvarjanju panike med prebivalstvom, ko so \xc5\xa1tuke strmoglavo napadale mesto. S sireno je bil mo\xc4\x8dno oja\xc4\x8dan hrup motorja in se je v \xc4\x8dasu bliskovite vojne (Blitzkriega) izkazala za zelo u\xc4\x8dinkovito. _NEWLINE_Manj znano je, da je prvi prototip Ju-87 prvi\xc4\x8d poletel z motorjem R-R Kestrel, podobno kot prvi prototip Bf-109.\n_START_SECTION_\nUspehi letala\n_START_PARAGRAPH_\n\xc5\xa0tuke so prvi\xc4\x8d uporabili v \xc5\xa1panski dr\xc5\xbeavljanski vojni leta 1937, kjer se jih je zaradi \xc5\xa1ibke republikanske lovske in protiletalske obrambe, oprijel mit o nepremagljivosti in neverjetni natan\xc4\x8dnosti njihovega bombardiranja. Ju 87 bi lahko opisali kot razmeroma veliko dvosede\xc5\xbeno, te\xc5\xbeko enomotorno letalo, z vrstnim Junkersovim motorjem Jumo. Slaba stran Ju 87 je bil premajhen doseg, tako da ga ni bilo mogo\xc4\x8de uporabljati v ve\xc4\x8dji globini nasprotnikovega zaledja. Poleg tega so bile \xc5\xa1tuke uspe\xc5\xa1ne le v primeru, da je sovra\xc5\xbenik nudil le \xc5\xa1ibak zra\xc4\x8dni odpor ali pa \xc4\x8de so jih spremljali nem\xc5\xa1ki lovci. Za boj z lovskimi letali so bile popolnoma neprimerne: veliko prepo\xc4\x8dasne, premalo okretne in pre\xc5\xa1ibko oboro\xc5\xbeene. Zlata doba \xc5\xa1tuk se je kon\xc4\x8dala v bitki za Britanijo, kjer so utrpele zelo velike izgube, zato jih je bil G\xc3\xb6ring prisiljen umakniti z boji\xc5\xa1\xc4\x8da. Svoje zadnje ure slave so Ju 87 do\xc5\xbeivele v prvih letih vojne na vzhodni fronti. Nemci so tam od leta 1943 za podporo kopenske vojske uporabljali novo izpeljanko Ju 87G. Namen je bil uni\xc4\x8devanje \xc5\xa1tevilnih sovjetskih tankov, v ta namen je bila oboro\xc5\xbeena z dvema protitankovskima topoma kalibra 37 mm pod krili. Pozneje so jih zamenjali z modernej\xc5\xa1imi juri\xc5\xa1niki Focke Wulf Fw 190 izpeljank F in G. _NEWLINE_Najbolj znan pilot \xc5\xa1tuke Hans Ulrich Rudel je s svojim Ju 87G uni\xc4\x8dil okoli 500 sovjetskih tankov. Kljub temu pa te nove \xc5\xa1tuke niso mogle ve\xc4\x8d odlo\xc4\x8dilno vplivati na izid vojne na vzhodu. Nem\xc5\xa1ka voja\xc5\xa1ka mo\xc4\x8d je po porazu pri Stalingradu in v letu 1943 za\xc4\x8dela opazno in vztrajno slabeti. _NEWLINE_Izdelanih je bilo okoli 5.700 Ju 87 v razli\xc4\x8dnih izpeljankah. V zadnjem vojnem obdobju so jih uporabljali predvsem v no\xc4\x8dnih napadih, kjer so imele ve\xc4\x8d mo\xc5\xbenosti za pre\xc5\xbeivetje.'